Source: https://csm-suceava.ro/volei/item/340-csm-suceava-a-trecut-in-minimum-de-meciuri-de-gruparea-ctf-mihai-i-bucuresti/340-csm-suceava-a-trecut-in-minimum-de-meciuri-de-gruparea-ctf-mihai-i-bucuresti
Timestamp: 2020-02-17 09:08:44+00:00

Document:
Clubul Sportiv Municipal Suceava - CSM Suceava a trecut în minimum de meciuri de gruparea CTF Mihai I București
Un sezon dificil
CSM Suceava a trecut în minimum de meciuri de gruparea CTF Mihai I București
Clasată pe locul patru în sezonul regulat al Diviziei A2 de volei masculin, Seria Est, formația CSM Suceava a întâlnit în Faza I a play-off-ului gruparea CTF Mihai I București, care a încheiat prima parte a campionatului o poziție mai jos. Confruntarea, după sistemul cel mai bun din trei meciuri, s-a încheiat în minimum de jocuri, în condițiile în care primele două partide, disputate vineri și sâmbătă în sala Unirea au avut același câștigător, CSM Suceava.
Primul joc s-a încheiat cu scorul de 3-0 în favoarea voleibaliștilor pregătiți de Tudor Orășanu. Victoria sucevenilor nu a fost însă una facilă, în condițiile în care setul întâi și al treilea s-au încheiat în prelungiri, cu 29-27 și 27-25. Setul al doilea a revenit tot gazdelor, cu 25-20.
Cu ridicătorul Andrei Sasu în zi bună, formația Clubului Sportiv Municipal a început tare duelul de sâmbătă, impunându-se în setul întâi cu 25-12. Bucureștenii au fost mult mai inspirați în setul al doilea, însă sucevenii s-au concentrat mai bine pe final și au încheiat și de această dată în avantaj, 26-24. Oaspeții nu au cedat însă lupta, izbutind să-și treacă în cont setul al treilea, cu 25-21. N-au reușit însă să susțină același nivel ridicat prea mult timp, așa că au pierdut setul al patrulea cu același scor, 25-21, permițându-le astfel celor de la CSM Suceava să se califice în faza următoare a întrecerii.
Gruparea suceveană s-a bazat în duelurile cu CTF Mihai I București pe următorii jucători: Huțuleac, Sasu, Gontariu, Petraru, Orășanu, Lupuleasa, Rață, Cazacu, Buhu, Ștreangă și Verciuc.
Mai multe din această categorie: « CSM Suceava joacă pe teren propriu meciurile din prima fază a play-off-lui	CSM Suceava a încheiat sezonul la turneul primelor patru din serie, de la Piatra Neamț »

References: CSM 

CSM 
 CSM 
 CSM 
 CSM 
 CSM 
	CSM